Закон о празницима Републике Српске (2005)
Законом о празницима Републике Српске (у даљем тексту: Закон) одређују се дани празника Републике Српске, начин њиховог обиљежавања и празновања од стране грађана, републичких органа, организација и институција, предузећа и других облика организовања за обављање дјелатности или услуга.

Празници у Републици Српској, као републички празници су:

- Дан Републике, 
- Нова година, 
- Међународни празник рада, 
- Дан побједе над фашизмом, 
- Дан успоставе Општег оквирног споразума за мир у Босни и Херцеговини.

Празници из члана 2 овог закона празнују се:

- Дан Републике 9. јануар, 
- Нова година 1. и 2. јануар, 
- Међународни празник рада 1. и 2. мај, 
- Дан побједе над фашизмом 9. мај, 
- Дан успоставе Општег оквирног споразума за мир у Босни и Херцеговини 21. новембар.

У дане празника Републике Српске не раде републички органи, органи јединице локалне самоуправе, предузећа и друге организације.

У дане празника Републике Српске обавеза је републичких органа, органа јединица локалне самоуправе, предузећа и других организација истицање на видним мјестима обиљежја Републике Српске.

Влада Републике Српске одредиће који су органи из става 1. овог члана, предузећа и друге организације дужни да раде и у дане празника Републике и у ком облику.

Статутом јединице локалне самоупрaве може се одредити и један дан – празник, као радни дан, који се слави на подручју јединице локалне самоуправе.

Празници у Републици Српској, као вјерски празници су:

- Православни Божић, 
- Католички Божић, 
- Курбан Бајрам, 
- Католички Ускрс, 
- Православни Васкрс, 
- Рамазански Бајрам.

Вјерске празнике из члана 6. овог закона празнују по два дана, први и други дан празника, вјерници православне, католичке и исламске вјероисповијести који имају право на плаћени изостанак с радног мјеста у те дане.

У дане васкршњих празника празнује се Велики петак. Припадницима националних мањина признаје се право на плаћени изостанак с радног мјеста, по два дана у години, за два њихова вјерска празника по властитом избору.

Као празници на које се ради утврђују се:

- дан школе - 27. јануар – Свети Сава, 
- дан Војске Републике Српске – 12. мај и 
- дан Министарства унутрашњих послова - 4. април 
- дан Првог српског устанка – 14. фебруар.

Републичке институције из става 1. овог члана обиљежавају празнике на прикладан и свечан начин.

Грађани Републике Српске имају право на плаћени изостанак с радног мјеста, по властитом избору, да празнују до два дана у години на дане својих осталих вјерских празника.

Уколико празници падају у нерадне дане, не могу се пренијети на наредни радни дан.

Правна лица, одговорна лица у правном лицу као и предузетник чине прекршај уколико раде у дане републичких празника.

За прекршај из члана 11. овог закона казниће се:

- правно лице - новчаном казном од 2.000 КМ до 15.000 КМ; 
- одговорно лице у правном лицу - новчаном казном од 150 КМ до 2.000 КМ и 
- предузетник - новчаном казном од 500 КМ до 9.000 КМ.

Ступањем на снагу овог закона престаје да важи Закон о славама и светковинама („Службени гласник Републике Српске“, број 19/92).

Овај закон ступа на снагу осмог дана од дана објављивања у „Службеном гласнику Републике Српске“.

Број: 01-477/05 
Датум: 27. јули 2005. године

Предсједник 
Народне скупштине 
Душан Стојичић, с. р.

Извори 
 „Службени гласник Републике Српске“, број 103/05

П